จีจีเอฟ ยกเลิกเป็นนายหน้าขายข้าวให้อคส.
โพสต์ทูเดย์ - ทนกระแสสังคมไม่ไหว จีจีเอฟขอยกเลิกเอ็มโอยูเป็นนายหน้าขายข้าวให้อคส.แล้ว แต่ยืนยันทำไซโลต่อ อ้างไม่มีส่วนเกี่ยวข้องจีจีกรุ๊ป จากมาเลเซีย&nbsp;
11 ธ.ค. 2552

โพสต์ทูเดย์ - ทนกระแสสังคมไม่ไหว จีจีเอฟขอยกเลิกเอ็มโอยูเป็นนายหน้าขายข้าวให้อคส.แล้ว แต่ยืนยันทำไซโลต่อ อ้างไม่มีส่วนเกี่ยวข้องจีจีกรุ๊ป จากมาเลเซีย  
   นายธนพร ศรียากูล ที่ปรึกษารมว.การกระทรวงพาณิชย์  กล่าวว่า บริษัทจีจีเอฟ (ประเทศไทย) ได้ส่งหนังสือมายังองค์การคลังสินค้า (อคส.) เพื่อขอยกเลิกบันทึกข้อตกลง (เอ็มโอยู) 3 ฝ่าย ระหว่างบริษัทจีจีเอฟ (ประเทศไทย) บริษัทจีจีเอฟ โกลเดน เฮ้าส์ (มาเลเซีย) ในการเป็นตัวแทนค้าข้าวต่างประเทศให้กับอคส. โดยให้เหตุผลว่าเป็นการยุติปัญหาที่จะขยายผลเป็นวงกว้าง หลังจากที่ถูกวิพากษ์วิจารณ์จากหลายฝ่ายทั้งผู้ส่งออกข้าวไทยและหน่วยงานของภาครัฐถึงความไม่เหมาะสมในการตั้งจีจีเอฟเป็นตัวแทนขายข้าวให้กับอคส.ในครั้งนี้ โดยอคส.ได้มีหนังสือตอบกลับไปเมื่อวันที่ 8 ธ.ค. ยินยอมให้มีการรยกเลิกเอ็มโอยูดังกล่าว        
    “การที่อคส.ยกเลิกข้อตกลงดังกล่าว ก็เพื่อยุติกระแสวิจารณ์จากสังคม และกังวลว่าอาจบานปลายไปสู่ปัญหาการเมือง แต่อคส.ยังยืนยันที่จะจัดหานายหน้าขายข้าวในตลาดต่างประเทศต่อไป ซึ่งจะมีการพิจารณาเลือกใหม่ในต้นปีหน้า โดยอาจจะใช้วิธีเปิดประมูล เพื่อให้ทุกรายมีส่วนอย่างเท่าเทียมกัน” นายธนพรกล่าว
   อย่างไรก็ตาม ในส่วนของสัญญาเช่าไซโล ที่บริษัทจีจีเอฟ (ประเทศไทย) เป็นผู้ได้รับการคัดเลือกจาก อคส.นั้น ยังยืนยันที่จะดำเนินการต่อไป โดยให้เหตุผลว่าจีจีเอฟ (ประเทศไทย) เป็นนิติบุคคลสัญชาติไทยไม่ได้มีส่วนเกี่ยวข้องกับกลุ่มบริษัทจีจีกรุ๊ป มาเลเซีย ดังนั้นจึงมีสิทธิ์ที่จะเป็นผู้จัดหาไซโลเก็บสินค้าเกษตรตามที่ได้ทำสัญญากับอคส. อย่างถูกกฎหมาย 
   “เรื่องไซโล คงไม่ยกเลิก เพราะเป็นการทำสัญญาเช่าสถานที่เก็บข้าวปกติ และอคส.ก็ไม่ได้เสียเปรียบอย่างที่เป็นข่าว เนื่องจากจะมีการจ่ายเงินค่าเช่าไซโลเฉพาะที่มีการใช้จริงเท่านั้น ไม่ได้มีการเหมาจ่ายอย่างที่เข้าใจผิดกัน” นายธนพร กล่าว
   นอกจากนี้ จีจีเอฟ ยังต้องลงทุนสร้างไซโลให้เสร็จภายใน 2 ปี ตามสัญญาเช่าฝากเก็บ หากไม่สามารถทำได้ จะถือว่าสัญญาระหว่างอคส.และจีจีเอฟ สิ้นสุดลง ดังนั้นรัฐบาลจึงไม่ได้เป็นผู้เสียประโยชน์อย่างที่เป็นข่าว อีกทั้งอัตราค่าเช่าไซโล ทางจีจีเอฟก็มีการคิดค่าเช่าต่ำกว่ารายอื่น และต่ำกว่าเกณฑ์ที่คณะกรรมการนโยบายและมาตรการช่วยเหลือเกษตร (คชก.) กำหนดอีกต่างหาก  
   สำหรับกรณีที่บอร์ดอคส.ได้ส่งเรื่องจีจีเอฟให้สำนักงานอัยการสูงสุดตีความว่าผิดพ.ร.บ.ร่วมทุนหรือไม่นั้น เป็นคนละส่วนกัน แต่หากผลสรุปออกมาอย่างไร ก็ต้องว่าตามนั้น และจะนำการตีความมาเป็นบรรทัดฐานในการทำสัญญาทุกรูปแบบที่อคส.จะดำเนินการหลังจากนี้ 
   รายงานข่าวจากกระทรวงพาณิชย์ แจ้งว่า การทำบันทึกข้อข้อตกลงระหว่างจีจีเอฟ และอคส. เป็นที่วิพากษ์วิจารณ์ว่าอาจเข้าข่ายขัดรัฐธรรมนูญ มาตรา 84 เพราะอคส.เป็นรัฐวิสาหกิจที่จัดหาข้าวจากรัฐบาลมาส่งให้จีจีเอฟ ซึ่งมีพันธะการเป็นตัวแทนค้าข้าว ถือว่าเป็นการทำธุรกิจแข่งกับภาคเอกชน